बात ज्ञानीजी को भी ठीक लगी। उन्होंने अपने साथ पत्नी का भी रिजर्वेशन करा लिया। नियत तिथि को पति-पत्नी दोनों बड़े शहर के एक बड़े होटल में जाकर ठहर गए। मीरा पहली बार किसी बड़े होटल में ठहरी थी। छोटे कस्बे में रहने वाली और द्वितीय श्रेणी के सरकारी कर्मचारी की पत्नी के जीवन में ऐसे मौके बामुश्किल ही मिलते हैं। यह तो इत्तफाक ही था कि पति सरकारी काम से इस शहर में आ रहे थे जो धार्मिक दृष्टि से भी महत्त्वपूर्ण है। इसीलिए बेटी के समझाने पर मीरा ने यहाँ आने का मन बनाया था। ज्ञानी जी तीन चार बजे तक सरकारी काम से निवृत्त हो जाते। फिर पत्नी को लेकर शहर घूमने निकल जाते। शहर साफ सुधरा और बड़े-बड़े मंदिरों वाला था। शाम के समय की वहाँ की भीड़, आरती और कीर्तन में मीरा का खूब मन रमा। जिन यात्राओं को वह निरर्थक और समय व पैसे की बर्बादी मानती थी वह उन्हें सार्थक लगने लगी। धार्मिक स्थलों पर भी इतना अनुशासन व सुरक्षा रखी जाती है इसका एहसास उन्हें यहीं आकर हुआ। इस पर मंदिरों की सफाई और अलंकरण तो देखते ही बनता था। यहाँ वह सहज महसूस करती थी। जबकि होटल का माहौल उसके लिए थोड़ा असहज था। यह एकदम अलग वातावरण था। पति मीरा को हर बात समझाते रहते-कैसे चलना है? किस तरह बोलना है? डायनिंग रूम में भोजन करने के तौर-तरीके क्या हैं? लिफ्ट आदि का प्रयोग कैसे करना है? वगैरहा-वगैरहा। मीरा हर बात को ध्यान से सुनते हुए वातावरण को समझने जाँचने की कोशिश कर रही थी। कभी-कभी अपनी जिज्ञासाओं को भी बूझ रही थी।